Helen Zille se interne verhoor beginHelen Zille. (Foto: Tracey Adams/African News Agency) Die DA se jongste interne dissiplinêre verhoor van die voorsitter van sy federale dagbestuur, Helen Zille, het ŉ aanvang geneem en word in Januarie voortgesit. Die verhoor het die DA-LP Werner Horn as aanklaer, en spruit uit ŉ verslag wat Horn opgestel het ná verskeie klagtes wat van DA-lede ontvang is nadat Zille in Junie getwiet het dat daar tans in Suid-Afrika meer rassistiese wette op die wetboek is as onder apartheid. Zille se twiet het ŉ opskudding veroorsaak. Dit is die soveelste keer dat haar twiets omstredenheid vir haar en haar party veroorsaak. Die strekking van Horn se verslag het ingesluit dat die twiets wel skade aan die DA aangerig het, en die verhoor vind binne die raam van dié bevinding plaas. Die voorsitter van die DA se federale regskommissie het by navraag aan Maroela Media bevestig die verhore is aan die gang met byna al die aanklaer se getuies wat reeds verskyn het, en Zille se kant van die saak wat dan gestel sal word. Die verhoor word op 20 en 21 Januarie hervat. Die drie DA-lede wat oor die kwessie én moontlike optrede teen Zille moet besluit, is die DA-LP’s Chantel King en dr. Annelie Lotriet, asook die Oos-Kaapse DA-LPW Retief Odendaal.